
Dedikation



Til Birthe: Jeg lovede dig du ville blive nævnt i denne bog, som du
anbefalede mig at skrive, for en del år siden. Det løfte har jeg
hermed holdt ☺ Tak fordi du og mine vejledere hjalp med at
åbne mine øjne. Så var der alligevel ét eller andet mine notater
skulle bruges til ☺ Jeg tilegner denne bog til Birthe
og mine åndevejledere, som sendte mig ud på denne spændende rejse,
som både gik ind i mig selv og ud i universet. Det har været en
lærerig proces, som jeg er taknemmelig for at have været
gennemgået. Og som vil blive ved med at fortsætte, så længe jeg er
her.



Formålet


Her begynder den første bog om mit underfundige, magiske liv. Jeg
vil detaljeret beskrive mine forskellige, åndelige vejledere og om
hvordan jeg kommunikerer med dem. Det sker blandt andet via
klarsyn, kanaliseringer, forudanelser og drømme. Samt hvordan min
aktive skytsånd har reddet mig fra mange farefulde oplevelser
gennem tiden. Og om hvordan jeg oplever det, at leve i hjem fuld af
åndelig aktivitet. Bogen indeholder også mange fortællinger om
spirituelle oplevelser jeg har haft gennem årene, som har gjort
indtryk på mig.



Formålet med denne bog er at dele mine erfaringer om, hvad jeg har
lært om mig selv og den åndelige verden indtil videre. Og nævne
blot nogle af de usædvanlige oplevelser og erkendelser, jeg har
haft med dem gennem årene. Mit håb er også at bogens indhold kan
hjælpe og inspirere andre til at møde, forstå og leve med den
åndelige verden - og lade den hjælpe dem igennem livet.



Bogen har gennem tilblivelsen haft adskillige arbejdstitler.
Oprindeligt skulle den have heddet ´Jeg er jo lige her´ og titlen
er inspireret af et fantastisk album, skrevet af Anne Linnet. En
anden bogtitel som var oppe at vende, stammede faktisk fra en sang
på samme album. Titlen var ´Ved min side´ og selve sangens tekst er
efter min mening, en perfekt beskrivelse af hvordan jeg oplever mit
liv, med ´usynlige venner´, i form af blandt andet min bror og
morfar ved min side.



Jeg tvivler på at nogen af Anne Linnets budskaber med albummet, var
at fortælle os vi aldrig er alene - fordi blandt andet velkendte,
afdøde familiemedlemmer og vejleder fra åndeverdenen våger over os.
Men det er jo tilladt at tolke frit og når jeg hører sangene, giver
de perfekt mening for mig på disse punkter. Men for at bogen skulle
have en titel, som gav læserne et kraftigt hint om dens indholdet,
kom den til at hedde ´Mine åndelige vejledere - og anden mystik´.



Og hvor jeg startede ud med at ville begrænse mig til at skrive én
bog, greb projektet om sig og blev i stedet startskuddet på en hel
serie af bøger. Serien døbte jeg ´Mit magiske liv´, eftersom mit
liv i sandhed har været magisk på mange punkter. Et andet,
personligt formål med at skrive bogen, var også at lære mig selv
bedre at kende og styrke forbindelsen til mine åndevejledere under
skriveprocessen. Denne bog er blevet ændret med tiden. Da jeg skrev
den første version i 2015, havde jeg et bestemt syn på
åndeverdenen. Blandt andet troede jeg på, at der fandtes jordbundne
ånder og skrev derfor bogen ud fra det synspunkt. Senere ændrede
mine overbevisninger sig og jeg vidste det ville føles forkert, at
udgive nogen som ikke harmonerede med dem. Derfor er dette version
nummer 2 af ”Mine åndelige vejledere”.



Min
spirituelle rejse


Min spirituelle rejse startede, uden jeg var bevidst om det, da jeg
som barn fik læst Astrid Lindgrens bog om Brødrene Løvehjerte højt.
Som person mindede jeg temmelig meget om Tvebak, bortset fra jeg
ikke var alvorligt syg. Men jeg havde uden tvivl hans mangel på mod
og styrke og misundte ham nærmest, at han havde sin storebror
Jonathan til at hjælpe og beskytte sig, når han blev bange. Sådan
en særlig bror havde jeg nemlig ikke – Eller havde jeg? Dét
spørgsmål vender jeg tilbage til senere i bogen.



Jeg var dybt fascineret af fortællingen om, at der fandtes en anden
verden, som vi mennesker ville komme til, når vores liv på jorden
var overstået. Og det var fantastisk at tænke på, vi atter ville blive
genforenet med dem vi har elsket på jorden og sammen ville komme
til at opleve både eventyr, heste og lejrbål.



Allerede dengang,
tror jeg der blev tændt en lille gnist i mig. En gnist af viden om,
at dette liv blot udgør en lille del, af den lange sjælerejse vi
alle er på. Selvom Brødrene Løvehjerte er en børnebog, er jeg
overbevist om at Astrid Lindgren som forfattede bogen, vidste der
findes mere mellem himmel og jord. Hun var efter min mening, en
kvinde som vidste mere end hun gav udtryk for.



Jeg har også holdt særlig meget af den klassiske fortælling om
landet Narnia, i serien om ´Løven, heksen og garderobeskabet´. Den
handler kort fortalt om, at fire børn, som er fortællingens
hovedpersoner, træder igennem et magisk klædeskab og finder det
fortryllede land Narnia, på den anden side af skabets forhæng. Her
oplever de både venlige og negative væsener, i form af blandt andet
løven Aslan og den onde dronning, som de må kæmpe imod.



Dét at der var en anden verden bag forhænget, fascinerede mig som
barn og gør det stadigvæk. Især fordi fortællingen på en
fantasifuld måde, minder om at den åndelige verden heller ikke
befinder sig så langt væk fra os som vi tror. Den befinder sig
nemlig også ´på den anden side af forhænget´, ligesom Narnia gør i
fortællingen. Måske har forfatteren C. S Lewis vidst dette, eller
det kan have været en tilfældighed. Men det var uden tvivl en helt
særlig fortælleevne han besad.



Inspiration


Jeg har blandt andet hentet inspiration til at skrive denne bog, i
nogle af de mange spirituelle bøger jeg har læst gennem tiden.
Særligt Lorna Byrnes bog ´Engle i mit hår´, Sonia Choquettes ´Spørg
dine vejleder´, Bettina Eriksens ´Der er en anden verden´ og Hanne
Østergaards ´Når den spirituelle verden banker på´, har jeg læst
med stor interesse. Og jeg har tilmed oplevet kanaliseringer og
overnaturlige ting ske, under læsningen af dem.



Jeg er vild med Lorna Byrnes 3 bøger, som handler om hendes liv og
kontakt til englene. Især ´Engle i mit hår´, gav mig utrolig meget
indsigt og indblik i hendes verden. Jeg ville ønske jeg kunne se
englene ligeså flotte og detaljerede som Lorna gør. Og at jeg ville
være i stand til at føre ligeså lange dialoger med dem som hun kan.



Alligevel er jeg yderst taknemmelig for de evner og indsigter jeg
selv har modtaget. Og ikke mindst for den uendelige tålmodighed som
åndevejlederne altid har med mig! Jeg har ikke tal på alle de
utallige gange, hvor de har løftet mig op igen, når jeg er faldet i
og ført mig tilbage på mit livs vej, når jeg endnu engang kom på
afveje. Det har tillige været imponerende at opleve, hvordan de
gang på gang er blevet ved med at forsøge at nå igennem til mig,
selv når jeg stædigt afviste dem, eller undlod at følge deres råd
og vejledning.



Gennem flere år har jeg været fascineret af engle og devaer. Så
derfor er nogle af de smukkeste ord som andre har sagt om mig
disse: at jeg er en engel på vandring og: en deva der breder
vingerne ud. Som en sjov bemærkning mindes jeg en arbejdsdag i en
børnehave, hvor jeg sad og malede sammen med børnene. Èn af pigerne
kiggede på mig og spurgte med højtidelig stemme: ´Kommer du her fra
jorden?´.



Jeg vidste instinktivt det ikke ville være oplagt, at kaste mig ud
i en længere forklaring, om vi alle sammen har (eller er) en sjæl
som kommer andetsteds fra og bor i kroppen, som er dens
midlertidige hylster. Det ville ikke være særlig pædagogisk, så jeg
svarede blot: ´Ja det gør jeg da´.



Det skal nævnes, at jeg i denne bog veksler imellem at skrive
vejledere og åndelige vejledere. For mig er det flere ord for samme
sag, da jeg er af den overbevisning at vores vejledere er
´usynlige´ hjælpere bestående af ånd (altså uden en fysisk krop),
der befinder sig i åndeverdenen, som jeg også kalder for Den Anden
Side.



Vejlederne kan uhindret bevæge sig mellem vores fysiske verden og
den åndelige, når de blandt andet vil hjælpe og støtte os. Så når
jeg anvender de udtryk, er de udelukkende positivt ment.



Engang troede jeg på der fandtes jordbundne ånder. Altså ånder som
ligesom blev hængende her på jordplanet og endnu ikke havde været i
Lyset. Jeg troede også, at jordbundne ånder kunne skabe
forstyrrelser for os såkaldt levende, fordi de kunne have negative
egenskaber med sig, som vi kunne opfange og blive påvirket af.



I dag tror jeg på, at alle vi alle kommer i Lyset når vi forlader
den fysiske krop. Og at der derfor ikke er nogen som er ”det
forkerte sted”. Alle ånder er hvor de skal være, efter min
overbevisning. Når folk mærker ånder omkring sig, er det fordi de
kommer tæt på os – eller besøger os, om man vil. Men i nogle
tilfælde bliver folk bange og deres frygt kan skabe en følelse af
negativitet. Den kommer aldrig fra ånderne. Jeg tror folk blander
energiaftryk og ånder sammen.



Et energiaftryk er energi fra en hændelse eller stemning som
tidligere har fundet sted, blandt fysiske / levende personer. Og de
kan både være positive og negative. Alle vores tanker og følelser
efterlader energiaftryk på godt og ondt, som kan opfanges af vores
sanser. Folk kan have festet, elsket, grinet, levet i harmoni
osv. Eller de kan have skændtes, været negative, syge, utilfredse
osv. Mindre energiaftryk som for eksempel et skænderi, vil
forholdsvis hurtigt opløse sig. Men længerevarende aftryk, såsom en
person der har boet det samme sted og været syg i årevis, vil tage
længere tid om at opløses. Hvis folk befinder sig på et sted hvor
der har været svær sygdom, vil de ofte selv føle sig tunge, trætte
og utilpasse. Den gode nyhed er, at alt kan renses med blandt andet
røgelse og god stemning, så den gode energi kan blive genetableret.
I nogle tilfælde skal der arbejdes hårdere for det. Men det er
altid en mulighed.









Tegnene begyndte at komme



Allerede for 17 år siden, da jeg var 20 år, begyndte jeg bevidst at
bemærke små tegn fra mine vejledere – og åndeverdenen i det hele
taget. De dukkede især op gennem tekster i musik og digte, når
vejlederne prøvede at fortælle mig noget. Dengang havde jeg ikke
evnen til at kommunikere direkte med dem via telepati. Så i stedet
valgte de at vise de mig tekster med budskaber, som svarede til dem
de ønskede at formidle til mig. Set i bakspejlet, var det en ret
smart indgangsvinkel vejlederne dermed valgte. De mødte mig på
netop det niveau hvor jeg befandt mig dengang, så vi kunne starte
en dialog mellem vores to verdener.



Jeg kunne altid mærke, når der var nogle ord i sangtekster eller
digte som var ´til mig´, ved at ordene lyser op på en bestemt måde
og der ofte kommer en særlig følelse af magi i rummet. Egentlig har
jeg ikke ´brug for´ at blive vist teksterne i sange og digte
længere, for jeg kan sagtens kommunikere med mine vejledere uden
dem. Men det er en dejlig bekræftelse at få på vejledernes
tilstedeværelse og de giver mig også tryghed. Det samme gør de
forskellige tegn de giver, såsom at vise sig for mig som lysende
stjerner, en lyssilhuet, kærlige energier som bliver sendt til mig
og lignende.



Åndevejlederne har også forskellige smarte måder at gøre sig
bemærkede på. For eksempel at de rører ved min kæbe, hvis der er
noget jeg skal sørge for at sige, rører ved mine fødder hvis der er
noget jeg skal udføre, ved mine hænder hvis der er noget jeg skal
tage hånd om og så videre. De er meget bogstavelige og siger ofte,
hvad det lige præcis er jeg skal tage hånd om og lignende. I nogle
tilfælde kan de dog godt overlade det til mig selv at regne det ud.



Selvom jeg længe godt har vidst, at sangene og digtene er tegn på
vejledernes tilstedeværelse, er det alligevel rart at modtage dem.
Især hvis jeg ikke har været så nærværende omkring mine vejledere i
en periode. Så kan jeg tage mig selv i at sige: ´Godt, I er her
endnu´, selvom jeg ved de har været tæt på mig hele tiden. Jeg har
bare ikke stillet ind på dem i den periode, ad forskellige årsager.
Måske har jeg haft meget at se til på mit arbejde, eller ikke haft
så stort behov for deres hjælp.



Andre gange har jeg ikke været så åben overfor deres
tilstedeværelse, fordi jeg har haft mange tanker i hovedet,
kreative projekter at udføre og lignende. I sådanne tilfælde
anvender vejlederne muligheden for at gå tilbage til denne
tidligere form for kommunikation, ved at gøre mig opmærksomme på
tekster og vers. Det er nemlig en meget let måde for mig at opdage
deres tilstedeværelse. Eller de opmuntrer mig til at trække et
orakel kort og lade deres budskaber skinne igennem via kortet.



Jeg mærker også i perioder, at de holder sig mere i baggrunden,
fordi de har givet mig de informationer jeg behøver til den
kommende tid. Og derefter følger en periode hvor jeg ´klarer mig
uden dem´ og ved hvad jeg skal gøre, eller hvordan jeg skal
forholde mig. Hvis og når jeg begynder at vakle og har brug for
deres guidning, er de der straks igen til at hjælpe mi.



En fordel ved at have trænet min kontakt til åndevejlederne, er at
jeg ikke nødvendigvis behøver at sidde og meditere, eller være 100
% koncentreret om dem, for at kunne kommunikere med hinanden. Det
kan sagtens finde sted mens jeg er ude at gå, er midt i opvasken,
kører en tur i bilen og så videre. Men jeg har lært mig at meditere
aktivt med jævne mellemrum, fordi det fjerner meget af den mentale
støj og gør dermed linjen til åndeverdenen mere fri for
forstyrrelser.



Jeg har en aftale med mine åndevejledere om, de til enhver tid må
kontakte mig. Også mens jeg er midt i noget, jeg ikke umiddelbart
kan afbryde. Men i sådanne tilfælde må de samtidig sørge for, jeg
stadig kan passe dét jeg er i gang med. Og hvis jeg er ude at køre,
når de fortæller mig noget, er de nødt til at sørge for jeg kommer
sikkert frem.



Hvis jeg er på besøg hos nogen og ikke har mulighed for at indtale
eller nedskrive, må vejlederne også sørge for, at minde mig om de
dele af deres kommunikation jeg måske glemmer, på et senere
tidspunkt. Vejlederne kan nemlig godt have temmelig meget ´på
hjerte´, hvilket betyder der kan være mange informationer for mig
at holde styr på.



I sådanne tilfælde, hvor de besøger mig mens jeg er midt i noget,
kommer jeg automatisk i en lidt speciel tilstand, hvor jeg både er
opmærksom på vejlederne og dét jeg er i gang med. Hvis jeg er midt
i en samtale med andre, kan det være lidt en udfordring at lytte
til to verdener på én gang.



Hvis jeg føler mig overskudsagtig, kan jeg stort set være helt
koncentreret om begge verdener samtidig. Er jeg derimod træt og
uoplagt, kan jeg godt være lidt ukoncentreret indimellem, men får
alligevel lyttet til både vejlederne og dem jeg er sammen med i det
fysiske. Mine evner for at multitaske, kommer virkelig på en prøve
og det er en interessant udfordring. En sidegevinst er, at tiden
flyver af sted mens vores dialoger finder sted. For eksempel føles
en arbejdsdag på 8 timer, pludselig reduceret til 3 timer og en
aften føles som om den kun varer 1 time.



Nogle gange er kontakten til vejlederne der i timevis og andre
gange varer den kun i nogle minutter. Varigheden afhænger tit af,
hvor meget åndevejlederne har på hjerte og hvor tunet ind jeg selv
er. Og især hvis jeg er kreativ og maler, farvelægger,
klippeklistrer, dekorer og så videre, kan jeg holde kontakten
særligt længe. Så er det især min kreative vejleder som er med mig
og kommer med forslag til, hvordan jeg kan gøre tingene endnu
bedre.



Det lader også til at nogle folk kan se og mærke på mig, når jeg er
i denne særlige tilstand. At de opfanger jeg har det godt og føler
mig hjemme. Jeg tror det er fordi der sker noget med mine øjne
imens. At de stråler med et særligt skær og jeg føler mig mere
nærværende.









Magiske
oplevelser


I serietitlen på mine bøger, bliver ordet ´magi´ anvendt og jeg vil
forsøge at beskrive, hvad ordet betyder for mig. Magi er blandt
andet dét der sker, når jeg er i kontakt med åndeverdenen, laver
hekseritualer og cirkler, udfører healinger og i det hele taget har
oplevelser der indikerer, der er mere mellem himmel og jord. Eller
magi i luften, som jeg også ynder at kalde det.



Jeg synes rigtig godt om sangen `Magi i luften´. Selve teksten
handler godt nok mere om kærlighed end dén form for magi jeg
oplever. Men jeg får samme følelse af at luften er ladet med ´noget
‘specielt - ligesom når sangerinden fryder sig over, den særlige
mand i hendes liv, er i nærheden af hende. Energien i rummet ændrer
sig simpelthen, når sådanne ting sker. Der er rigtig stor forskel
på at mærke dagligdagens energi og den højnede energi som
indtræder, når der i åndelig sammenhæng er magi i luften og al
omkring én ligesom bliver magisk. Jeg mærker det både inde i mig
selv og på den måde jeg betragter alting.



I nogle af mine gamle notater, legede jeg med tanken om, hvordan
sådanne magiske hændelser kunne lade sig gøre og nåede, med lidt
omskrivninger, frem til følgende: ´Det virker til der skelnes
imellem en spirituel, magisk energi, hvor mine åndevejledere er med
til at ophøje processen og omgivelserne jeg befinder mig i, så
alting lyser op på en helt speciel måde. Samt en almindelig,
jordnær energi, hvor alting ser hverdagsagtigt ud, uden at udstråle
noget særligt. Sådan oplever jeg det også når jeg maler, skriver,
laver smykker, får nogle indsigter, visualiseringer med mere. Dét
at der er skabt en forbindelse mellem mig selv og mine vejledere i
åndeverdenen, skaber magien og energien under processen jeg er i.



Jeg tror det kan være vanskeligt at genskabe magien i en bestemt
oplevelse, ved at forsøge at iscenesætte hændelserne som fandt
sted, endnu engang. Selvom handlingerne og stedet er præcis de
samme, vil stemningen aldrig kunne blive løftet på samme måde, hvis
ikke åndevejlederne er til stede. Jeg mener nu også levende
mennesker kan skabe en særlig magi, ligesom nyforelskede blandt
andet kan. Så magien behøver ikke ´kun´ foregå mellem vores to
verdener. De kan også udelukkende finde sted på det jordiske plan,
hvis man ved hvordan det skal gøres.



Men selv når magien foregår mellem to fysiske personer, uden
åndeverdenen er involveret, tror jeg på de fleste af sådanne
oplevelser, kun kan skabes én gang. En magisk oplevelse som for
eksempel er sket med én kæreste vi har haft, vil sandsynligvis ikke
kunne genskabes med en anden, fordi den var så speciel og havde sin
helt egen energi. Der vil kunne skabes en anden, muligvis magisk
oplevelse, men aldrig en tro kopi af den første. Og jeg tror de er
´engangsforestillinger´, fordi vi skal huske dem som noget
enestående og mindeværdigt, fremfor en knap så fantastisk
gentagelse.



Michelle


Det var interessant for mig at indse, jeg jævnligt oplever at
kommunikere med mit højere selv, eller sjælen om du vil. I lang tid
troede jeg nemlig at vores sjæl var noget utilgængeligt inde i os,
som vi kun yderst sjældent mærker lidt til. Men sådan var det slet
ikke. Jeg kalder min sjæl for Michelle, fordi jeg i rigtig mange år
har følt mig knyttet til dét navn. Og når jeg mærker jeg er i
kontakt med min sjæl, ved jeg det er en tilstand jeg har været i
mange gange tidligere, gennem utallige liv.



Det er nærmere betegnet når jeg befinder mig, eller er i kontakt
med livet på Den Anden Side, hvor jeg stoler fuldstændig på mine
intuitioner, har fuld tillid til mig selv og ved præcis hvem jeg
er.



Indimellem har der været en udfordring i at skelne imellem, hvornår
det er Michelle, det vil sige sjæledelen af mig og hvornår det er
mine åndelige vejledere som hvisker mig i øret. Men jeg lærte med
tiden at mærke en klar og tydelig forskel mellem,
udelukkende at mærke min sjæledel, at mærke Shannon (som jeg
betegner som værende min sjæl blandet med mit ego) og udelukkende
at mærke mit ego.



Hvor Shannon kan være mere famlende og usikker, på grund af det
begrænsede udsyn som egoet har, er det en fornøjelse at mærke
sjæledelen Michelle, som er langt mere vis, fri og selvsikker end
Shannon. Jeg mærker det nogle gange under og efter drømme, hvor jeg
virkelig har været i kontakt med min sjæl og andre vejlederes
sjæle. Så føler jeg virkelig forskellen mellem at være hér og dér,
det vil sige at være inkarneret på jorden OG befinde sig på Den
Anden Side. Efter et besøg på Den Anden Side, er det også tydeligt
at mærke, hvor indskrænkede vi virkelig er i vores fysiske kroppe,
i forhold til at være en fri sjæl, som udelukkende består af
energi.








Kontakten til
mine åndelige vejledere


 




Det er ofte utrolig fascinerende at lytte til, hvad mine
åndevejledere har at fortælle mig. Deres ord er så kloge og
underfundige og alligevel så enkle, samtidig med de også kan være
temmelig humoristiske! Jeg føler det er en stor ære at have
modtaget gaven, til at kunne opfange og formidle deres budskaber.
Og jeg er stolt over at mærke jeg hele tiden gør fremskridt og
bliver dygtigere til at kanalisere dem.



En af de mange fordele ved at have en dialog med mine vejledere,
når jeg for eksempel er på arbejde, er som tidligere nævnt, at det
virkelig føles som om tiden flyver imens. Hvorimod den til tider
kan føles lang, når denne form for kontakt ikke er til stede. Den
eneste såkaldte ulempe der er, når jeg har kontakt til
åndevejlederne, hvad enten det er gennem meditation, at jeg laver
dekorationer på lærreder, er at tiden også føles som om den flyver
dér. Så en hel fridag kan derfor virke til kun at vare en
eftermiddag, fordi tiden bliver ´speedet op´ i deres selskab. Og
derfor hænder det stort set altid, at tiden løber fra mig og jeg
kun når det halve af mine planlagte opgaver i vejledernes selskab.



Men det er okay, for jeg tager ordsproget ´tiden flyver i godt
selskab´ bogstaveligt. En vigtig ting vejlederne også har lært mig,
er ikke at være for hård ved mig selv og ikke presse mig selv for
længe. De råder mig derimod til også at finde tid til hvile og leg
og indse hvor meget jeg allerede har opnået. Og være tilfreds med
resultatet, frem for at tænke ´øv jeg ville godt have lavet noget
mere´.



Vejlederne har også været med til at hjælpe mig i forskellige
situationer, ved at give mig mental styrke - og til tider uanede
kræfter. Rent fysisk er jeg langtfra noget stærkt menneske og har
derfor begrænset kraft på dét punkt. Men hvis jeg har brug for at
have fysisk styrke i bestemte situationer, giver åndevejlederne mig
det midlertidigt. Og så jeg er i stand til med lethed at løfte
ting, som normalt ville have været alt for tunge for mig.



Med vejledernes hjælp, kan jeg tage fat i en temmelig tung ting og
flytte den ligeså let som var det ingenting. Og bagefter har jeg
det glimrende, selvom det ville virke mest logisk, at jeg var
radbrækket. I starten undrede jeg mig virkelig over hvordan det
kunne lade sig gøre, men nu kender jeg svaret – jeg får hjælp fra
oven.



Nogle gange hvor en situation har krævet en usædvanlig mængde af
mine kræfter, har det dog kunnet resultere i lettere ubehag
bagefter. Jeg må heller ikke være i sådan en tilstand i timevis,
hvis jeg er ´gearet´, for så får jeg ondt bagefter. For eksempel
hvis jeg har været midt i at flytte og derfor pisket rundt fra
morgen til aften. Selvom vejlederne har hjulpet og støttet mig
undervejs, er min fysiske krop alligevel godt brugt dagen efter.



Tidligere kunne jeg sommetider komme i tvivl om, hvilken vejleder
der havde henvendt sig til mig og givet mig en særlig følelse i
bestemte situationer. Især hvis det fandt sted i perioden inden jeg
begyndte at blive bevidst om mine vejledere og begyndte at forstå,
hvad de hver især står for. Men når jeg spurgte hvem jeg talte med,
svarede de bare at: ´det vigtigste er vi er der´. Det vil sige det
var i grunden ikke så vigtigt at vide, hvem af dem jeg var i
kontakt med. De sørger selv for at dén vejleder jeg har mest brug
for på det givne tidspunkt, er dén som kommer til mig, hvilket er
ret praktisk.



Jeg ville ellers gerne have en forklaring på alting, men fik at
vide jeg skulle passe på, ikke at rationalisere og analysere alting
med mit sind. For så risikerede jeg at gå glip af eller få sværere
ved at kommunikere med vejlederne. Og jeg forstod det kan ødelægge
noget af magien, at forsøge at nå frem til en logisk forklaring,
for at få sindet til at forstå præcis hvad der foregår.



Det samme kan stadig ske når jeg ser syn og fænomener eller oplever
forskellige energier og følelser, under healinger af mig selv og
andre. Så begynder mit sind at analysere, i stil med disse tanker:
´Hvorfor bevæger dén energi sig som en lyskegle og hvad betød dét
syn jeg fik af nogle gammeldags fjerpenne´? Så siger vejlederne
ofte, det er bedst at lade tingene være som det er `– sådan.



Hvis der er noget jeg har lært gennem tiden, er det jeg hverken
mangler hjælp eller beskyttelse, fra Den Anden Side. En væsentlig
del af denne bogs formål, er at fortælle om mine vejledere og om
hvor meget de fylder i mit liv. Jeg håber også den vil kunne hjælpe
og inspirere andre, til at komme i kontakt med deres vejledere og
bede dem om hjælp. Og blive opmærksomme på de mange tegn de uden
tvivl sender, i håb om at skabe kontakt og gøre vores livs vej
lettere at gå.



For det er utroligt hvad vores vejledere kan gøre for os - og ofte
tænker vi ikke engang over, det er dem som har haft en finger med i
spillet, når tingene lykkes for os. Vi oplever ´bare´ at tingene
løser sig på magisk vis og tror måske det skete rent tilfældigt.
Sådan troede jeg også det var engang og jeg mener bestemt ikke,
vores vejledere har en finger med i spillet, i hver eneste lille
ting vi oplever. Men de er mere iblandt os og i stand til at
udrette langt mere, end vi har fantasi til at forestille os.



Når mine åndevejledere vil i kontakt med mig, oplever jeg det
blandt andet ved jeg bliver vist hen til enkeltpersoner eller
forsamlinger, som kan, ved eller gør noget som er godt for mig og
højner min energi. Eller de opmuntrer mig til at søge på særligt
brugbare internetsider, hvor der er informationer jeg har brug for,
når jeg surfer på nettet. Jo de forstår faktisk at anvende moderne
teknologi! Et yndet middel vejlederne jævnligt benytter er faktisk
Facebook, hvor de blandt andet fremhæver udvalgte sætninger eller
informationer, som de ved jeg har brug for.



De kan også henvise mig til smukke ord rundt omkring som de for
eksempel bruger til at opmuntre, trøste, eller berige mig. Eller
give mig informationer som jeg kan bruge til at komme videre i mine
mange missioner i livet. Mulighederne er uendelige og deres
kreativitet er stor, skulle jeg hilse og sige.



Jeg oplever også at vejlederne kan lave kombinationer af hjælp. For
eksempel at mit blik bliver rettet mod en bestemt ting, som de
ønsker jeg skal se eller finde, hvorefter jeg hører inde i mit
hoved, at de giver en kommentar til det. Her kommer et enkelt
hverdagseksempel på et sådan fænomen:



En dag havde jeg som sædvanlig fået tape og saks væk, da jeg stod
og skulle bruge det. På det tidspunkt var jeg meget åbnet op for
den åndelige verden. Så det var nok for mig at sige ´tape?´,
hvorefter mit blik blev rettet over mod bordet, hvor tapen lå.
Derefter sagde jeg ´saks?´, hvorefter vejlederne sendte beskeden:
´Se henne ved Nala´ (katten). Og søreme om den ikke lå ved siden af
hende.



Der bliver tit sendt beskeder til mig i form af ord, jeg hører via
klarhørelse og derefter noterer ned. De kan også komme i form af
billeder eller følelser. Desuden kommer der også budskaber til mig
via blandt andet tarot- og englekort, som er en utrolig nem måde
til at opnå kontakt med vejlederne. Vis man er ny indenfor feltet,
vil jeg klart anbefale dem, så længe folk husker at bruge deres
sunde fornuft.



Efter jeg begyndte at skrive på denne bog, opgraderede vejlederne
mig til at kunne kommunikere med dem via et godt, gammeldags
pendul. Sådan et viste sig især at være glimrende, til at modtage
helt konkrete Ja/ Nej svar med, angående spørgsmål, hvor jeg havde
brug for en afklaring. Men jeg vil vente med at fortælle om
kommunikation via pendulering, til en senere bog.



Jeg har også tit opdaget, hvordan mange af de sætninger med vise
ord jeg enten har modtaget eller opdaget diverse steder, ofte kan
sættes sammen til kortere eller længere budskaber og anvisninger,
når jeg sætter mig og får lavet system i dem. Pludselig bliver
ledetrådene til åbenbaringer og vejvisere som giver mening, når jeg
får stykket de indsamlede brikker sammen. Det er altid underfundigt
at opleve, uanset hvor mange gange det finder sted.



Jeg oplever også at blive puffet og prikket til på hele kroppen,
når vejlederne vil fange min opmærksomhed, fordi jeg skal være obs
på noget. De kan også gentagne gange vise mig tegn på noget jeg
skal vide, se, høre eller gøre. Jeg finder for eksempel
´tilfældigvis´ en meditations cd og mærker via klarfølelse, det vil
være godt for mig at lytte til den. Og de kan finde på at vise mig
et billede af, at jeg sidder og nyder musikken og stemningen, for
at opmuntre mig til at føre handlingen ud i livet. Hvis jeg derimod
vælger at lade være, kommer vejlederne i stedet med mange andre
hentydninger til at prøve meditation.



Det sker også de for eksempel siger ´kig derhen´, hvis der er noget
jeg skal se. Det kan være alt fra en særlig god bog på en hylde, en
tom parkeringsplads, en person jeg skal snakke med, eller en
bestemt ting jeg vil få brug for i nær fremtid. Det var blandt
andet sådan jeg fik fat i en stor flot devafigur, som indeholder en
skøn energi. Jeg fik besked på at gå ind i butikken den befandt sig
i, selvom jeg ikke på forhånd vidste hvad jeg skulle kigge efter.
Men så snart jeg opdagede figuren på hylden, vidste jeg det var dén
jeg skulle have med hjem. Efterfølgende brugte jeg den meget til at
skabe både glæde og sindsro i en periode.



Vejlederne sender også billeder (syn) til mig, som jeg både kan
iagttage med mine fysiske øjne og ´de psykiske øjne´. Synene viser
sig enten i en blålilla farvenuance eller sort og hvidt. I mere
sjældne tilfælde, ser jeg dem i fuld farve. De kan også komme som
en filmsekvens med bevægelse i, som varer et vist antal sekunder.
Jeg har en vished om, denne evne er ved at blive udbygget og det
bliver spændende at se hvor den bærer hen i fremtiden.



Jeg mærker også jævnligt, at vejlederne sender healing til mig. Det
kilder for eksempel kraftigt på min næsetip eller jeg mærker
energien i hele kroppen, når denne energi overførsel finder sted.



Andre gange mærker jeg en stærk tilstedeværelse i rummet eller i
mig selv og ved med sikkerhed, jeg ikke er alene. Det føles på
ingen måde skræmmende for mig. Heller ikke når jeg mærker
vejlederne som kraftige vindpust, i et fuldstændig lukket rum.



Jeg modtager desuden beskeder om at skrive tekster eller vers ned,
som jeg allerede kender, for at finde tro, håb, kærlighed, styrke
og lignende, når jeg har behov for dem. Det sker også når jeg ikke
selv synes jeg har behov for styrke og lignende, men bagefter godt
kan se det var tilfældet. Jeg modtager også inspireret skrivning
(automatskrift), det vil sige budskaber som går gennem min hånd og
ned på papiret eller tastaturet. Hvis ordene kommer fra flere
forskellige vejledere, som vil igennem med hver deres budskaber, er
det også tydeligt at måden at formulere sig på er forskellig hos
dem. Tommy, som jeg senere vil komme ind på, har for eksempel en
tendens til at lave en omvendt ordlyd og Serafine har en ret
kontant tone.



Min håndskrift ændrer sig altid, når jeg kanaliserer beskeder.
Sommetider går det så stærkt med at få beskederne ned på papiret,
at det ikke altid er let at tyde hvad der står. Min normale skrift
er nogenlunde pæn, men hvis vejlederne har overtaget pennen, skal
der ofte en vis tålmodighed til at læse og lave system i
beskederne, som i nogle tilfælde står her og der på papiret. Det
lader ikke til at vejlederne går særlig meget op i lige linjer og
overskuelighed.



Når der kommer beskeder til mig, kommer de som regel enormt hurtigt
og ofte modtager jeg dem, inden jeg næsten har nået at stille de
ønskede spørgsmål. Andre gange svarer vejlederne mig efter blot
nogle sekunder, som i en almindelig samtale. Hvis jeg har mange
tanker i hovedet mens jeg spørger dem om noget, kommer svaret
oftest når der igen er ro på mine tanker, såsom når jeg mediterer.



Men det er også muligt for mig at modtage deres beskeder når jeg
har travlt og energien derfor er høj. På en måde trænede jeg denne
evne, uden at tænke over det, da jeg gennem en periode havde et job
med særlig meget tidspres. Hvis jeg kunne undlade at blive stresset
og blot kørte energien op og arbejdede i et vist tempo, oplevede
jeg samtidig at have masser af dialoger med vejlederne. Men det er
lidt hårdt at kommunikere sådan i længden.



Desuden oplever jeg nogle gange dét som kaldes inspireret tegning,
hvor jeg bliver guidet til at tegne en bestemt ting og bliver
samtidig forklaret hvad tegningen går ud på. Det kan for eksempel
være en tegning af, hvordan jeg skal lave en wicca heksecirkel og
hvad der skal være i den af remedier. Egentlig er jeg ret dårlig
til at tegne og finde på noget selv, men i sådanne situationer får
jeg et indre billede af, hvordan resultatet skal se ud, hvorefter
min hånd nærmest bliver ført over papiret. Det er ikke ligefrem
stor kunst der kommer ud af det, men jeg har gennem tiden haft stor
gavn af sådanne tegninger. Især når det kommer til at få en
forståelse af mere eller mindre komplekse emner.



Jeg modtager også fremtidsvisioner via vejledernes beskeder, hvor
jeg bliver guidet til, hvad jeg skal gøre i en bestemt situation.
Eksempelvis hvis jeg ikke ved hvilken vej jeg skal gå i livet,
eller har svært ved at se hvad en bestemt handling vil kunne føre
til. Så kommer der både klarhørelse, -følelse og syn på samme tid
og jeg mærker tydeligt at dét jeg bliver vist, er det rigtige for
mig at gøre. Også selvom det kan dreje sig om handlinger jeg aldrig
selv ville have fundet på. Enten fordi jeg ikke havde fantasien til
at forestille mig det, eller modet og selvtilliden.



Ofte har vejlederne mere tiltro til mig end jeg selv har og det er
altid tillidsvækkende at vide jeg vil kunne nå langt, hvis jeg
altså tør tage springet. For det er selvfølgelig op til mig selv og
min frie vilje, at føre visionerne ud i livet. Og så er vejlederne
fantastiske til at komme med opmuntringer til mig, når jeg har brug
for dem undervejs i processen.



Hvis jeg for eksempel vakler ved mine evner som healer, kan én af
mine vejledere for eksempel finde på at sige ´Hey, du er jo
allerede nået langt. Du har jo kun arbejdet aktivt med healing
siden oktober, og se hvor meget du allerede kan. Du har lige
deltaget på en helsemesse og havde modet til at gøre det. Det havde
du ikke turdet for blot 5 måneder siden. Så bare på dét punkt har
du allerede foretaget et kæmpe skridt´. Og så er min selvtillid
allerede oppe igen.



Jeg læste disse vise ord i en bog, jeg har glemt navnet på og synes
giver rigtig god mening: ´Det er en livsstil at arbejde sammen med
vejlederne. At vælge at acceptere og bruge hjælpen fra højere
kilder, betyder du lader det gamle liv med frygt og manglende
kontrol bag dig. De der gør det, har et langt mere rigt, velsignet
liv fyldt med glæde og synkronicitet. ´Sådan føler jeg det bestemt
også og kunne ikke have sagt det bedre selv.



I de næste afsnit vil jeg fortælle om de vejledere jeg er bevidst
om at have med mig. Kort fortalt har jeg disse:



	
Serafine, som er min skytsånd og
hekselæremester.


	
Rosemary (Rosie), som er min tålmodige
healings lærer.


	
Michael, som var min bror i dette liv og
er udstyret med en fantastisk humor.


	
Tommy, som er min kreative vejleder, der
blandt andet minder mig om udfolde mit indre barn.


	
Ellen, som var min mormor i dette liv.
Hun er blandt andet med mig, for at lære mig mådehold og at bevare
balancen mellem for lidt og for meget.


	
Rasmus, som er min spirituelle vejleder,
der både lærer mig om mig selv og at få en større, åndelig
forståelse.


	
MacGyver (Mac), som er min suveræne,
praktisk hjælper i både stort og småt.


	
Samt de midlertidige vejledere, som kun
har været med mig i en periode, hvor der var brug for dem. Det
drejer sig eksempelvis en guitarlærer vejleder og en
regressionsvejleder ved navn Per, som jeg vil komme ind på
senere.





Min skytsånd
Serafine




I modsætning til mine andre vejledere, som jeg nærmest fra starten
følte et nært forhold til, havde jeg i lang tid ingen anelse om,
hvem min skytsånd, eller beskytter var. Det var nemlig ikke én jeg
som sådan havde ført dialoger med. Men jeg var ikke spor i tvivl om
hvornår min beskytter var aktiv: Nemlig når jeg var ved at komme
galt afsted, hvilket skete ret ofte! Jeg var heller ikke i tvivl om
jeg var blevet udstyret med en skytsånd, som har været med mig fra
jeg blev født og tager mig med sig, når jeg en skønne dag skal
herfra og vender hjem til Den Anden Side.



Jeg fik en gang fortalt af en clairvoyant, at det er profeten Jacob
som er min skytsånd. Dén information har jeg aldrig helt kunnet
forholde mig til. Desuden får jeg også en vis modstand ved at blive
fortalt, det for eksempel er Jomfru Maria som kommer og hjælper mig
under en healing, eller at Jesus også har kigget forbi og givet
gode råd. Det samme sker hvis jeg får at vide, forskellige
ærkeengle også er med inde i billedet og bidrager med gode råd og
healing.



Selvfølgelig er det en utrolig smuk tanke og jeg kan bestemt ikke
afvise det nogen gange sker, at nogle af disse ´høje herrer´ kigger
forbi. Jeg synes bare det hele bliver så ophøjet, når så store
kræfter som Jesus, Jomfru Maria og ærkeenglene bringes på banen.
Jeg har heller aldrig følt nogen tilknytning til profeten Jacob.
Måske er han ikke lige sagen for en gammel hedning som mig. Men til
gengæld oplevede jeg noget interessant, under en meditationsøvelse
i november 2014.




Mødet med Serafine



Jeg havde gået og overvejet at deltage i en foredragsaften om
regression, selvom jeg allerede havde hørt foredraget et år
tidligere. Men i dagene op til foredraget, blev jeg ved med at
blive prikket til af vejlederne, fordi de ville have jeg skulle
tage af sted. De fortalte der ville være noget at hente for mig
under selve meditationen - og så kunne jeg ellers slappe af under
selve foredraget. Så jeg deltog alligevel, hvilket viste sig at
være en klog beslutning.



Under meditationen skulle vi først befinde os på en grøn eng og
derefter gå ned på en strand, mødes med vores skytsånd, gå ind i en
hule sammen med denne. Derinde skulle vi modtage nogle ord samt en
gave fra skytsånden, og derefter sige farvel, gå hen til et træ og
pakke gaven op, for til sidst at vende tilbage til vores fysiske
krop. Godt jeg havde prøvet det før! Mine visualiserede enge har
det tit med at ligne blomstrende kornmarker, men jeg ankom da til
en nogenlunde vellignende eng, med forvokset græs og en masse
farvestrålende blomster.



Bedre gik det da jeg bevægede mig ned på stranden, eftersom jeg
ofte benytter mig af en visualiseret udgave, som minder om den
dejlige strand i Lønstrup. Der kom en person gående imod mig og det
kunne ses ud fra omridset, at det var en kvinde. Først var hun blot
en sort skygge, men da hun kom tættere på, kunne jeg se hun var
iført en lang, mørkegrøn kåbe med lange ærmer. Hun havde også en
hætte over hovedet og der tittede brunt hår med de mest fantastiske
krøller ud under den.



Da kvinden tog hætten af, kiggede jeg ind i et venligt og
betryggende ansigt og jeg kom til at tænke på min gamle fascination
af Lady Marion fra Robin Hood fortællingerne. Kvinden mindede om
hende og var slank, elegant og lidt mystisk at se på. Hun havde
noget fortidigt over sig, som om hun ikke hørte hjemme i denne tid
(ligesom jeg heller ikke altid selv føler jeg gør). Efter nogle
sekunder gik det op for mig, hun var en fortidig heks ligesom jeg.

